ΟΔΗΓΙΕΣ ΓΙΑ ΕΠΙΤΗΡΗΤΕΣ ΣΤΙΣ ΕΞΕΤΑΣΕΙΣ

ΓΙΑ ΤΑ ΠΡΟΤΥΠΑ ΣΧΟΛΕΙΑ 2022

**Α. Πριν τις εξετάσεις**

1. Η διεξαγωγή της δοκιμασίας (τεστ δεξιοτήτων) λαμβάνει χώρα στις εγκαταστάσεις των Προτύπων Σχολείων και σε όμορα σχολεία, τα οποία ορίζονται ως εξεταστικά κέντρα ή σε άλλους πρόσφορους χώρους, σε περίπτωση που οι διαθέσιμες, ανά Πρότυπο Σχολείο, σχολικές αίθουσες δεν επαρκούν για την συμμετοχή του συνόλου των ενδιαφερομένων υποψηφίων. Τα παραπάνω εξεταστικά κέντρα (Ε.Κ.) έχουν ορισθεί από την οικεία Π.Δ.Ε..

2. **Οι εκπαιδευτικοί- επιτηρητές ενημερώνονται έγκαιρα, το αργότερο μέχρι την Πέμπτη 5/5/22, για το εξεταστικό κέντρο** που έχουν τοποθετηθεί αλλά όχι για την αίθουσα στην οποία θα επιτηρήσουν. Επίσης, αναλυτικές οδηγίες θα δοθούν ηλεκτρονικά, θα αναρτηθούν στην ιστοσελίδα του Προτύπου Σχολείου **την Τετάρτη 4/5/22**, ή και θα δοθούν δια ζώσης ή σε διαδικτυακή - τηλεδιάσκεψη με ευθύνη της Επιτροπής Εξετάσεων του Προτύπου Σχολείου.

Ο ορισμός των επιτηρητών στα εξεταστικά κέντρα γίνεται από την οικεία Π.Δ.Ε., αλλά η **κατανομή τους σε αίθουσες και άλλους χώρους κάθε εξεταστικού κέντρου καθορίζεται από την Επιτροπή Εξετάσεων του Εξεταστικού Κέντρου**. Στην περίπτωση που η Π.Δ.Ε. έχει ορίσει σύνολο επιτηρητών για το Π.Σ. και όχι ανά εξεταστικό κέντρο, η κατανομή ανά εξεταστικό κέντρο θα γίνει από την Επιτροπή Εξετάσεων του Προτύπου Σχολείου, αλλά **η κατανομή σε αίθουσες θα γίνει από την Επιτροπή Εξετάσεων του Εξεταστικού Κέντρου, δεν κοινοποιείται νωρίτερα από το πρωί της ημέρας των εξετάσεων και ανακοινώνεται μόνο εσωτερικά στο Εξεταστικό Κέντρο.**

**Β. την ημέρα των εξετάσεων**

* Οι επιτηρητές θα προσέλθουν το αργότερο μέχρι τις **8:15΄ πμ** στο αντίστοιχο Εξεταστικό Κέντρο Πρότυπο (.Ε.Κ) ή στο ΕΚ παράρτημα για ενημέρωση με την ταυτότητά τους.
* Κατά την προσέλευσή τους και καθόλη την παραμονή τους στο σχολείο οφείλουν να τηρούν τα μέτρα κατά της εξάπλωσης του νέου κορωνοϊού COVID-19 όπως αυτά θα ανακοινωθούν και ισχύουν για τις σχολικές μονάδες.
* Οι επιτηρητές/τριες πρέπει να υπογράψουν ΥΔ περί μη συγγένειας εξ αίματος ή εξ αγχιστείας με υποψηφίους/ες μέχρι 3ου βαθμού που εξετάζονται στο συγκεκριμένο ΕΚ στο οποίο επιτηρούν καθώς και το έντυπο με τα στοιχεία τους για την οικονομική αποζημίωση.
* Οι επιτηρητές/τριες, ενημερώνονται για τα καθήκοντά τους από την Επιτροπή Εξετάσεων του Εξεταστικού Κέντρου.
* Μετά την ενημέρωση, παραλαμβάνουν τον φάκελο της αίθουσάς τους που περιέχει, τις οδηγίες προς επιτηρητές/τριες, τον κατάλογο των υποψηφίων με τα ονόματα και τους εξαψήφιους κωδικούς τους και με μια επιπλέον στήλη για να σημειωθεί η απουσία ή παρουσία του υποψηφίου, τα απαντητικά φύλλα (όσα και οι μαθητές υποψήφιοι της αίθουσας), πρόχειρα λευκά φύλλα Α4, στυλό διαρκείας χρώματος μαύρο ή σκούρο μπλε και ευχαριστήριο-βεβαίωση επιτηρητή (υπογεγραμμένη από τον/την Πρόεδρο του Εξεταστικού Κέντρου του Προτύπου Σχολείου).
* Στην συνέχεια, **ο ένας επιτηρητής περιμένει στην αίθουσα** και ο άλλος **παραλαμβάνει τους μαθητές** της αίθουσάς του από το προαύλιο του σχολείου, αφού τους προσκαλεί με τα ονόματά τους.
* Οι υποψήφιοι/ες προσέρχονται στο Ε.Κ. το αργότερο μία ώρα πριν την έναρξη της γραπτής δοκιμασίας, στις 9:00 π.μ. Η ώρα έναρξης της γραπτής δοκιμασίας ορίζεται η 10:00 π.μ. Η διάρκεια της γραπτής δοκιμασίας είναι 150 λεπτά για τα Γυμνάσια και 180 λεπτά για τα Λύκεια. Δυνατή αποχώρηση δίνεται μία ώρα μετά την έναρξη της γραπτής δοκιμασίας.
* Κατά την είσοδο των υποψηφίων μαθητών/τριών στο σχολείο, ελέγχονται τα στοιχεία τους με βάση τις καταστάσεις υποψηφίων. Στο προαύλιο του σχολείου υπάρχουν αναρτημένοι πίνακες με τα ονόματα των υποψηφίων ανά αίθουσα σε αλφαβητική σειρά, εκτός των μαθητών/τριών με ειδικές εκπαιδευτικές ανάγκες.
* Οι μαθητές/τριες από το προαύλιο του σχολείου, χωρίζονται σε ομάδες ανά αίθουσα και πηγαίνουν στην αίθουσα συνοδεία του ενός των επιτηρητών (ο άλλος είναι ήδη στην αίθουσα).
* Οι υποψήφιοι/ες μαθητές/τριες οφείλουν να προσκομίσουν, **την αστυνομική ταυτότητά τους ή διαβατήριο, ή βεβαίωση ταυτοπροσωπίας,** καθώς **και το αποδεικτικό υποβολής της αίτησής τους** (δηλαδή την αίτηση εκτυπωμένη) που φέρει τον εξαψήφιο κωδικό του μαθητή για την πλήρη ταυτοποίησή τους.
* Οι υποψήφιοι/ες επιτρέπεται να έχουν μαζί τους ένα μπουκάλι νερό, σκούρο μπλε ή μαύρο στυλό διαρκείας και γεωμετρικά όργανα. Δεν επιτρέπεται η χρήση διορθωτικού ή γόμας.
* Τα κινητά και ρολόγια τύπου smart watch απαγορεύονται. Παραδίδονται στους επιτηρητές/τριες κατά την είσοδο στην αίθουσα απενεργοποιημένα πλήρως, και φυλάσσονται με το όνομα του υποψηφίου.
* Οι επιτηρητές/τριες υποδεικνύουν στους μαθητές/τριες τη θέση τους στα θρανία σύμφωνα με τις καταστάσεις. Αν στην ίδια αίθουσα εξετάζονται αδέλφια, θα πρέπει να ληφθεί μέριμνα ώστε να μην κάθονται σε διαδοχικά θρανία.
* Αποκλείονται από τη συμμετοχή στις εξετάσεις (αφού οι επιτηρητές τους αναφέρουν στην Επιτροπή Εξετάσεων) οι μαθητές/μαθήτριες που:
* δεν έχουν δηλώσει συμμετοχή στις εξετάσεις,
* δεν έχουν αποδεικτικό ταυτοπροσωπίας,
* δεν συμμορφώνονται με τα μέτρα κατά της εξάπλωσης του COVID-19,
* δεν συμμορφώνονται με τις υποδείξεις των επιτηρητών με αποτέλεσμα να παρακωλύουν τη διεξαγωγή των εξετάσεων.
* Στη συνέχεια, οι επιτηρητές/τριες δίνουν σε κάθε μαθητή το απαντητικό φύλλο και τους **ενημερώνουν** **αναλυτικά** για τον τρόπο συμπλήρωσης του.
* Ο/Η μαθητής/τρια **ΔΕΝ γράφει το όνομά του/της στο απαντητικό φύλλο** ούτε κάτι άλλο παρά μόνο τον εξαψήφιο κωδικό του ως υποψηφίου στη προκαθορισμένη θέση (κουτάκια) το οποίο αντιγράφουν προσεκτικά από την εκτυπωμένη αίτηση. Επίσης, να τονισθεί στους/στις μαθητές/τριες, ότι σε κάθε απάντηση, πρέπει να **μαυρίζουν όλο το κενό ενός και μόνο κύκλου** αυτού που κρίνει ως σωστή απάντηση, ώστε να είναι εφικτή η οπτική ανάγνωση από το ειδικό μηχάνημα που χρησιμοποιείται για την αυτοματοποιημένη διόρθωση των απαντήσεων. Εάν ο κύκλος είναι διαγραμμένος με Χ ή υπάρχει μαυρισμένος κύκλος πέραν του ενός ή και οποιαδήποτε άλλο αχνό επιπλέον σημάδι, το μηχάνημα ακυρώνει εντελώς την απάντηση ακόμη και αν ο υποψήφιος έχει επιλέξει τη σωστή.
* Οι επιτηρητές/τριες **ελέγχουν τα στοιχεία ταυτότητας** του/της μαθητή/τριας καθώς **και αν έχει γράψει σωστά τον εξαψήφιο κωδικό** υποψηφίου στο απαντητικό φύλλο.
* Ο επιτηρητής **σε καμία περίπτωση δεν γράφει οτιδήποτε άλλο πλην της υπογραφής του στο απαντητικό φύλλο του μαθητή.**
* Σε περίπτωση λάθους στη συμπλήρωση του εξαψήφιου κωδικού του μαθητή, αυτό πρέπει να διαπιστωθεί από τους επιτηρητές κατά τον έλεγχο, **πριν τη διανομή των θεμάτων και πριν την έναρξη της διαδικασίας απάντησής τους από τους μαθητές**. Σε αυτή την περίπτωση, ο επιτηρητής καλεί **μέλος της Επιτροπής Εξετάσεων του Εξεταστικού Κέντρου**, το οποίο δίνει άλλο απαντητικό φύλλο στο μαθητή που συμπλήρωσε λάθος τον εξαψήφιο κωδικό του, παίρνει το λάθος συμπληρωμένο απαντητικό φύλλο, γράφει σε αυτό ευδιάκριτα **«ΑΚΥΡΟ»** με κόκκινο στυλό διαρκείας, υπογράφουν και οι δύο επιτηρητές και το φυλάσσουν για να το παραδώσουν στο τέλος της εξέτασης, στην επιτροπή εξετάσεων του Ε.Κ. **Σε καμία άλλη περίπτωση δε αντικαθίσταται το απαντητικό φύλλο του μαθητή.**
* Σε περίπτωση απόντων μαθητών ή μαθητριών αναγράφεται από τους επιτηρητές το όνομα του απόντα στο αντίστοιχο απαντητικό φύλλο με την ένδειξη **«ΑΠΩΝ/ΑΠΟΥΣΑ»,** με στυλό διαρκείας κόκκινου χρώματος, **υπογράφεται από τους επιτηρητές** και παραδίδεται στην επιτροπή εξετάσεων του Ε.Κ., η οποία και το σφραγίζει.
* Από την χρονική στιγμή που φθάνουν τα θέματα στο Εξεταστικό Κέντρο έως και μία ώρα μετά την έναρξη της γραπτής δοκιμασίας, **απαγορεύεται η είσοδος και έξοδος από το στο Εξεταστικό Κέντρο.**
* Τα θέματα προσκομίζονται στις αίθουσες, από μέλη της Επιτροπής Εξετάσεων του Ε.Κ., οπότε και αναγράφεται στον πίνακα ο χρόνος έναρξης, δυνατής αποχώρησης και λήξης της γραπτής δοκιμασίας.
* Οι επιτηρητές δεν δίνουν ουδεμία διευκρίνηση επί των θεμάτων στους μαθητές, για ενδεχόμενες ερωτήσεις μαθητών ενημερώνεται η επιτροπή του εξεταστικού κέντρου και αυτή, εφόσον το κρίνει αναγκαίο, απευθύνεται προς την Κεντρική Επιτροπή Εξετάσεων των Π.Σ., η οποία είναι υπεύθυνη για την έκδοση διευκρινήσεων επί των ερωτήσεων της δοκιμασίας (τεστ) δεξιοτήτων. Καμία διευκρίνηση δεν δίδεται μετά τη λήξη του χρόνου δυνατής αποχώρησης.
* Οι επιτηρητές/τριες, αφού έχει ολοκληρωθεί η διαδικασία ελέγχου των εξαψήφιων κωδικών των υποψηφίων, μοιράζουν τα φυλλάδια των θεμάτων στους μαθητές, πάνω στα οποία οι μαθητές αναγράφουν το όνομά τους. Ως πρόχειρο ο/η μαθητής/τρια αρχικά χρησιμοποιεί τις λευκές σελίδες των θεμάτων, ενώ, αν ζητηθούν επιπλέον σελίδες, τους δίδονται κόλλες Α4 για πρόχειρο, στις οποίες ο μαθητής/τρια γράφει το όνομά του και τις παραδίδει στο τέλος στους επιτηρητές μαζί με το απαντητικό φύλλο και το φυλλάδιο θεμάτων.
* Οι μαθητές/τριες πρέπει να χρησιμοποιούν μόνο στυλό διαρκείας μαύρου ή σκούρου μπλε χρώματος και να μην κάνουν χρήση διορθωτικού υγρού ή ταινίας, μουντζούρες ή διορθώσεις στο απαντητικό φύλλο .
* **Θα πρέπει να τονιστεί** στους/στις μαθητές/τριες από τους επιτηρητές, ότι πρέπει να συμπληρώσουν την απάντησή τους μόνο αφού σιγουρευτούν για την επιλογή τους.
* Να επισημανθεί επίσης στους μαθητές και μαθήτριες ότι **βαθμολογούνται μόνο οι απαντήσεις που είναι σημειωμένες στο απαντητικό φύλλο** με τον τρόπο που έχει προκαθοριστεί.
* Όταν οι μαθητές/τριες ολοκληρώσουν την εξέταση, παραδίδουν το απαντητικό φύλλο, καθώς και τα πρόχειρα και τα φυλλάδια θεμάτων στους επιτηρητές/τριες.
* Οι επιτηρητές/τριες υπογράφουν **ολογράφως** το απαντητικό φύλλο **παρουσία του/της υποψηφίου** και **φυλάσσουν μόνο αυτό** σε φάκελο. Τα φυλλάδια θεμάτων και τα πρόχειρα συλλέγονται ξεχωριστά και δεν φυλάσσονται.
* Οι δύο τελευταίοι μαθητές/τριες αποχωρούν μαζί από την αίθουσα.
* Οι επιτηρητές παραδίδουν στην επιτροπή εξετάσεων του ΕΚ:
* τα απαντητικά φύλλα των παρόντων,
* ξεχωριστά τα φύλλα των απόντων και
* ξεχωριστά τα ακυρωμένα απαντητικά φύλλα,
* τον κατάλογο υποψηφίων της αίθουσάς τους με σημειωμένους παρόντες/απόντες και υπογράφουν πρακτικό παράδοσης -παραλαβής των γραπτών της αίθουσάς τους.

Παρακαλούμε τους επιτηρητές να κρατήσουν τα προαναφερόμενα μέτρα, υποστηρίζοντας την αξιοπιστία, την αδιαβλητότητα και αμεροληψία των εξετάσεων, εφαρμόζοντας την παιδαγωγική δεοντολογία σε κλίμα ήρεμο και ψυχολογικά υποστηρικτικό, εξίσου για όλους για τους μαθητές.

**Ευχαριστούμε θερμά τους επιτηρητές για την υποστήριξη**

**των εξετάσεων των Προτύπων Σχολείων**

ΑΠΟ ΤΗΝ ΚΕΝΤΡΙΚΗ ΕΠΙΤΡΟΠΗ ΟΡΓΑΝΩΣΗΣ ΤΩΝ ΕΞΕΤΑΣΕΩΝ ΓΙΑ ΤΑ ΠΡΟΤΥΠΑ

ΚΑΙ ΤΗΣ ΚΛΗΡΩΣΗΣ ΓΙΑ ΤΑ ΠΕΙΡΑΜΑΤΙΚΑ ΣΧΟΛΕΙΑ (Κ.Ε.Ο.Ε.Κ.)